text: Sydbank skal af med 200 ansatte
  30 april 2014 kl. 07.28
  Sydbank har i dag offentliggjort sit kvartalsregnskab. Medarbejderstaben skal reduceres med cirka 200 ansatte.
  Banken, med hovedsæde i Aabenraa, havde ved udgangen af marts 2.201 ansatte, og det skal reduceres med ni procent. Eller cirka 200 medarbejdere.
  -Hovedparten af denne reduktion vil i videst muligt omfang søges gennemført ved naturlig afgang, skriver Sydbank i regnskabet.
  Reduceringen kommer, fordi bankens basisomkostninger skal ned med 200 mio. kroner ved indgangen til 2016.
  50 mio. kroner af besparelsen skal dog bruges til efteruddannelse af medarbejdere, samt produktudvikling og udvikling af it-systemerne.
  